**SELETUSKIRI**

**regionaalministri määruse „Põllumajandusministri ja maaeluministri määruste muutmine seoses maapiirkonnas majandustegevuse mitmekesistamise investeeringutoetusega“ eelnõu juurde**

**1. Sissejuhatus**

Regionaalministri määrus „Põllumajandusministri ja maaeluministri määruste muutmine seoses maapiirkonnas majandustegevuse mitmekesistamise investeeringutoetusega“ (edaspidi *eelnõu*) kehtestatakse Euroopa Liidu ühise põllumajanduspoliitika rakendamise seaduse § 50 lõike 1 ja § 51 lõike 2 alusel.

Eelnõuga muudetakse kaht määrust:

1) põllumajandusministri 13. märtsi 2015. a määrust nr 25 „Maapiirkonnas majandustegevuse mitmekesistamise investeeringutoetuse andmise ja kasutamise tingimused ning kord“ (edaspidi *mitmekesistamise toetuse määrus*);

2) maaeluministri 27. jaanuari 2023. a määrust nr 5 „2023. aastal „Eesti maaelu arengukava 2014–2020“ alusel antavad Euroopa Liidu ühise põllumajanduspoliitika kohased maaelu arengu toetused“ (edaspidi *2023. aastal* *antavate toetuste määrus*).

Eelnõu hõlmab „Eesti maaelu arengukava 2014–2020“ (edaspidi *arengukava)* meetme 6 „Põllumajandusettevõtete ja ettevõtluse areng“ alameetme 6.4 „Toetus investeerimiseks mittepõllumajanduslike tegevuste loomisesse ja arendamisse“ raames antavat maapiirkonnas majandustegevuse mitmekesistamise investeeringutoetust.

Eelnõuga tehtavad muudatused mitmekesistamise toetuse määruses on tingitud vajadusest võimaldada toetuse saajatel toetatavad tegevused ellu viia olukorras, kus erinevate sisendite (kütus, elekter, ehitusmaterjalid) suure hinnatõusu ja suure inflatsiooni tõttu on tegevuse elluviimisega seotud kulud märkimisväärselt kasvanud. Seetõttu suurendatakse toetuse maksimaalset suurust ühe taotleja kohta 200 000 euroni (varem 150 000 eurot). Samuti on edaspidi võimalik ehitise parendamiseks toetust taotleda kuni 200 000 euro ulatuses (varem kuni 30 000 euro ulatuses). Lisaks – seoses Euroopa Liidu ühise põllumajanduspoliitika programmiperioodi 2014–2020 lõppemisega 31.12.2025 – täpsustatakse toetuse saajale sätestatud kohustust ja kehtestatakse lõpptähtpäev, mis ajaks hiljemalt peab ta toetatava tegevuse ellu viima ja võtma toetuse abil ostetud või ehitatud investeeringuobjekti sihtotstarbeliselt kasutusse olenemata sellest, kas on möödunud mitmekesistamise toetuse määruses sätestatud kahe aasta pikkune tähtaeg – selleks lõpptähtpäevaks on 30.06.2025. Nimetatud muudatus toob sellise toetuse saaja jaoks, kes kavatseb seda toetust taotleda programmiperioodi lõpus toimuvas taotlusvoorus 2023. aasta sügisel, kaasa olukorra, mille tõttu jääb tal oma tegevuse elluviimiseks aega vähem kui määruses sätestatud kaks aastat. Seega on nimetatud toetuse saajal oluline alustada oma tegevuse elluviimisega võimalikult varakult, et investeeringuobjekti jõuaks sihtotstarbelisse kasutusse võtta ning maksetaotluse ja tõendavad kuludokumendid esitada hiljemalt 30.06.2025. Sellepärast sätestatakse nimetatud toetuse saajale kohustus tegevuse elluviimisega alustada ja esimene maksetaotlus esitada hiljemalt kuue kuu jooksul arvates Põllumajanduse Registrite ja Informatsiooni Ameti (edaspidi *PRIA*) poolt taotluse rahuldamise otsuse tegemisest.

Eeltoodust tulenevalt on vajalik muuta ka 2023. aastal antavate toetuste määrust ning võimaldada 2023. aastal toetust taotleda investeeringuteks majandustegevuse mitmekesistamiseks maapiirkonnas mittepõllumajandusliku tegevuse suunas.

Eelnõu ja seletuskirja on koostanud Maaeluministeeriumi maaelupoliitika ja analüüsi osakonna peaspetsialist Allar Korjas (625 6162, [allar.korjas@agri.ee](file:///C:\Users\hpalginomm\Desktop\allar.korjas@agri.ee)). Juriidilise ekspertiisi eelnõule ja seletuskirjale on teinud Maaeluministeeriumi õigusosakonna peaspetsialist Helen Palginõmm (625 6260, [helen.palginomm@agri.ee](file:///C:\Users\hpalginomm\Desktop\helen.palginomm@agri.ee)). Eelnõu ja seletuskirja on keeleliselt toimetanud Maaeluministeeriumi õigusosakonna peaspetsialist Laura Ojava (625 6523, [laura.ojava@agri.ee](mailto:laura.ojava@agri.ee)).

**2. Eelnõu sisu ja võrdlev analüüs**

Eelnõu koosneb kahest paragrahvist.

**Eelnõu §-ga 1** muudetaksemitmekesistamise toetuse määrust.

**Eelnõu § 1 punktiga 1** muudetaksemitmekesistamise toetuse määruse § 8 lõiget 2, suurendades toetuse maksimaalset suurust ühe taotleja kohta programmiperioodil kokku seniselt 150 000 eurolt 200 000 euroni. Maksimaalse toetussumma suurendamise peamine põhjus on turbulentsest majanduskeskkonnast tingitud ehitustööde, materjalide ja seadmete hinnatõus, mis väljendub ka toetuse saaja investeeringute varasemast kõrgemates hindades. Seega saab edaspidi taotleda tegevuse elluviimiseks varasemaga võrreldes suuremat toetust. Samuti võimaldab muudatus neil toetuse saajatel, kes on seni kehtinud maksimaalse 150 000 euro suuruse toetussumma täies ulatuses ära kasutanud, taotleda investeeringute tegemiseks toetust lisaks veel kuni 50 000 euro ulatuses.

**Eelnõu § 1 punktiga 2** muudetaksemitmekesistamise toetuse määruse § 8 lõiget 21, kaotades ehitise parendamise puhul maksimaalse toetussumma (30 000 eurot) piirangu. Rohepöörde kontekstis ja säästliku majandamise põhimõtetest lähtudes võib uue ehitise ehitamise asemel olla mõistlik investeerida hoopis olemasoleva ehitise parendamisse. Võttes arvesse viimaste aastate jooksul majanduskeskkonnas toimunud muutusi, mis on toonud kaasa nii materjalide kui ka ehitushindade kallinemise, on põhjendatud nii uue ehitise ehitamise kui ka olemasoleva ehitise parendamise korral ühtlustada maksimaalne toetussumma suurus 200 000 euroni. Kui seni oli võimalik ehitise parendamiseks toetust taotleda ainult kuni 30 000 euro ulatuses, siis edaspidi saab ehitise parendamisega seotud tegevuste jaoks taotleda toetust ühe taotleja kohta programmiperioodil ettenähtud maksimaalse toetussumma ulatuses, mis eelnõu § 1 punkti 1 kohaselt on edaspidi 200 000 eurot. Seega edaspidi ei või mitmekesistamise toetuse määruse § 8 lõike 21 kohaselt toetus ehitise parendamiseks kokku olla alla 2000 euro ega üle 200 000 euro. Endiselt tuleb arvestada sellega, et mitmekesistamise toetuse määruse § 5 lõike 4 kohaselt peab nii ehitise ehitamise kui ka ehitise parendamise abikõlblik kulu olema mõistlik, põhjendatud, selge, üksikasjalikult kirjeldatud, majanduslikult otstarbekas ja vajalik tegevuse eesmärgi saavutamiseks ning taotleja peab tagama toetusraha otstarbeka ja säästliku kasutamise.

**Eelnõu § 1 punktidega 3 ja 4** täpsustataksemitmekesistamise toetuse määruse § 16 lõike 2 punkte 1 ja 2 ning § 161 lõike 3 punkti 1, sätestades hiliseima kuupäeva, mis ajaks peavad olema toetuse saaja kõik toetatavad tegevused ellu viidud, investeeringuobjektid sihtotstarbeliselt kasutusele võetud ning maksetaotlused ja tõendavad kuludokumendid esitatud: selleks lõpptähtpäevaks on 30.06.2025.

Euroopa Parlamendi ja nõukogu määruse (EL) nr 1303/2013[[1]](#footnote-1) artikli 65 lõike 2 kohaselt on kulud Euroopa struktuuri- ja investeerimisfondidest toetuse saamiseks abikõlblikud, kui need on tekkinud toetuse saajal ja need on tasutud hiljemalt 2025. aasta 31. detsembril. Tagamaks, et PRIA jõuaks programmiperioodi lõppu jäävaid toetuse väljamakseid toetuse saajale teha enne 2025. aasta 31. detsembrit, ning võimaldamaks jätta PRIA-le ka mõistliku aja maksetaotluste ja kuludokumentide menetlemiseks, sätestatakse toetuse saajale kohustus viia tegevused ellu, võtta investeeringuobjektid sihtotstarbeliselt kasutusse ja esitada nõutud dokumendid hiljemalt 30.06.2025.

Seega edaspidi on mitmekesistamise toetuse määruse § 16 lõike 2 punkti 1 kohaselt toetuse saaja kohustus viia tegevus ellu ja võtta toetuse abil ostetud või ehitatud investeeringuobjekt sihtotstarbeliselt kasutusse kahe aasta jooksul arvates PRIA poolt taotluse rahuldamise otsuse tegemisest, kuid hiljemalt 30.06.2025, ning tagada tegevuse kestus Euroopa Parlamendi ja nõukogu määruse (EL) nr 1303/2013 artiklis 71 sätestatud tingimustel, sealhulgas säilitada ja kasutada investeeringuobjekti sihtotstarbeliselt kuni sihipärase kasutamise perioodi lõpuni. Samuti on edaspidi nimetatud määruse § 16 lõike 2 punkti 2 kohaselt toetuse saaja kohustus võtta toetuse abil ostetud investeeringuobjekt sihtotstarbeliselt kasutusse kahe aasta jooksul ja viia tegevus ellu viie aasta jooksul arvates PRIA poolt taotluse rahuldamise otsuse tegemisest, kuid hiljemalt 30.06.2025, kui investeeringuobjekt ostetakse liisingulepingu alusel. Ühtlasi peab edaspidi määruse § 161 lõike 3 punkti 1 kohaselt toetuse saaja esitama investeeringu tegemist tõendavad dokumendid kuni kaheksas osas ühe taotluse kohta kahe aasta jooksul arvates PRIA poolt taotluse rahuldamise otsuse tegemisest, kuid hiljemalt 30.06.2025.

Eeltoodu tähendab, et varasemad toetuse saajad saavad oma tegevuse ellu viia ja võtta toetuse abil ostetud või ehitatud investeeringuobjekti sihtotstarbeliselt kasutusse ning esitada seda tõendavad dokumendid endiselt maksimaalselt kahe aasta jooksul arvates PRIA poolt taotluse rahuldamise otsuse tegemisest, kuid edaspidi peab arvestama lõpptähtpäevaga, mis ajaks hiljemalt peab olema tegevus ellu viidud ja investeeringuobjekt sihtotstarbeliselt kasutusse võetud ning nõutud dokumendid esitatud olenemata sellest, kas eelnimetatud kahe aasta pikkune tähtaeg on lõppenud – see lõpptähtpäev on 30.06.2025. Samamoodi peab arvestama nimetatud kuupäevaga selline toetuse saaja, kes on seadme soetanud liisinguga.

Muudatus toob nende toetuse saajate jaoks, kes kavatsevad seda toetust taotleda programmiperioodi lõpus toimuvas taotlusvoorus 2023. aasta sügisel, kaasa olukorra, mille tõttu jääb neil oma tegevuse elluviimiseks aega vähem kui määruses sätestatud kaks aastat. Seega on nendel toetuse saajatel oluline alustada oma tegevuse elluviimisega võimalikult varakult, et investeeringuobjekti jõuaks sihtotstarbelisse kasutusse võtta ja kõik dokumendid PRIA-le esitada hiljemalt 30.06.2025. Seetõttu sätestatakse neile rakendussättes kohustus tegevuse elluviimisega alustada ja esimene maksetaotlus esitada hiljemalt kuue kuu jooksul arvates PRIA poolt taotluse rahuldamise otsuse tegemisest (eelnõu § 1 punkt 5).

**Eelnõu § 1 punktiga 5** täiendatakse mitmekesistamise toetuse määruse § 21 rakendussätte lõikega 19, mille kohaselt peab toetuse saaja, kes esitab taotluse 2023. aastal, tegevuse elluviimisega alustama ja PRIA-le määruse § 17 kohaselt esimese maksetaotluse esitama kuue kuu jooksul arvates PRIA poolt taotluse rahuldamise otsuse tegemisest. Säte on seotud eelnõu § 1 punktides 3 ja 4 tehtava muudatusega, mille kohaselt peab toetuse saaja edaspidi arvestama tegevuse elluviimise lõpptähtpäevaga 30.06.2025. Nimetatud muudatus toob nende toetuse saajate jaoks, kes kavatsevad seda toetust taotleda programmiperioodi lõpus toimuvas taotlusvoorus 2023. aasta sügisel, kaasa olukorra, mille tõttu jääb neil oma tegevuse elluviimiseks aega vähem kui määruses sätestatud kaks aastat. Seega on rakendussätte eesmärk, et 2023. aastal toetuse taotluse esitanud toetuse saajad kavandaksid oma tegevuse selliselt, et nad alustavad tegevuse elluviimisega pärast taotluse rahuldamise otsuse tegemist võimalikult vara, tagamaks tegevuse täieliku elluviimise, investeeringuobjekti sihtotstarbeliselt kasutusse võtmise ning kõigi maksetaotluste ja tõendavate kuludokumentide esitamise hiljemalt 30.06.2025.

**Eelnõu §-ga 2** täiendatakse 2023. aastal antavate toetuste määruse § 2 lõiget 3 punktiga 3, millega lisatakse tegevuse liikide loetellu „Investeeringud majandustegevuse mitmekesistamiseks maapiirkonnas mittepõllumajandusliku tegevuse suunas“. See tähendab, et ka 2023. aastal saab taotleda arengukava meetme 6 „Põllumajandusettevõtete ja ettevõtluse areng“ tegevuse liigi 6.4 „Investeeringud majandustegevuse mitmekesistamiseks maapiirkonnas mittepõllumajandusliku tegevuse suunas“ raames antavat maapiirkonnas majandustegevuse mitmekesistamise investeeringutoetust. Muudatus on seotud eelnõu §-s 1 tehtavate mitmekesistamise toetuse määruse muudatustega, mille kohaselt suurendatakse toetussummat ning seatakse tegevuste elluviimiseks lõpptähtpäev (30.06.2025), mis tähendab, et ka 2023. aastal peab olema võimalik taotleda toetust maapiirkonnas majandustegevuse mitmekesistamiseks. Taotlusvoor on plaanitud avada 2023. aasta sügisel.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks

1) Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320−469);

2) Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487– 548).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel <https://eur-lex.europa.eu>.

**4. Määruse mõjud**

Määruse muudatused loovad maapiirkonnas tegutsevatele ettevõtjatele paremad võimalused investeeringute elluviimiseks oma majandustegevuse mitmekesistamisel.

Mitmekesistamise toetuse määruses maksimaalse toetussumma suurendamine avardab ettevõtjate võimalusi investeerida oma ettevõtte arengusse ja konkurentsivõime tugevdamisesse. Mitmekesistamise toetuse määruses kehtestatav lõpptähtpäev, mis ajaks hiljemalt peab toetuse saaja tegevuse ellu viima, investeeringuobjekti sihtotstarbeliselt kasutusele võtma ning maksetaotluse ja tõendavad kuludokumendid esitama, loob juba toetust saanutele, aga ka tulevikus taotlejatele selgemad tingimused toetuse taotlemiseks ja tegevuste elluviimiseks ning võimaldab neil edaspidi paremini kavandada ja arvestada tegevuse elluviimisele kuluvat aega.

2023. aastal antavate toetuste määruse muudatus võimaldab ka 2023. aastal taotleda toetust maapiirkonnas majandustegevuse mitmekesistamiseks ning seega saavad maapiirkonnas tegutsevad ettevõtjad viia ellu rohkem mitmekesistamise tegevusi, mis tagab perioodi lõpus arengukava vahendite parema ja täielikuma ärakasutamise.

Määruse muudatused on positiivsed, vähendavad piiranguid, aitavad ettevõtjatel parandada oma konkurentsivõimet ja loovad paremad eeldused maapiirkonnas uute töökohtade tekkeks.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulu ega -tulu.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Majandus- ja Kommunikatsiooniministeeriumile ning Rahandusministeeriumile.

Eelnõu esitatakse arvamuse andmiseks PRIA-le.

1. Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469). [↑](#footnote-ref-1)